CELEX: 
Language: hu
Date: 2022-02-01 00:00:00
Title: A BIZOTTSÁG (EU) .../... VÉGREHAJTÁSI HATÁROZATA az 528/2012/EU európai parlamenti és tanácsi rendelet 3. cikkének (3) bekezdése alapján egy alkil (C12-16) dimetilbenzil-ammónium-kloridot tartalmazó termék biocid termékként való meghatározásáról

A BIZOTTSÁG (EU) .../... VÉGREHAJTÁSI HATÁROZATA
            
            
               (2022.2.1.)
            
            
               az 528/2012/EU európai parlamenti és tanácsi rendelet 3. cikkének (3) bekezdése alapján egy alkil (C12-16) dimetilbenzil-ammónium-kloridot tartalmazó termék biocid termékként való meghatározásáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre
                  1
                és különösen annak 3. cikke (3) bekezdésére,
            
            
               mivel:
            
            
               (1)Dánia 2020. július 2-án felkérte a Bizottságot annak eldöntésére, hogy egy, 2,4 %-os koncentrációban alkil (C12-16) dimetilbenzil-ammónium-kloridot (ADBAC/BKC (C12-C16)) tartalmazó termék, amelyet a gyártó fa- és téglafelületeken, tetőlemezeken, útburkoló köveken és egyéb felületeken képződött rétegek eltávolítására szolgáló tartós hatású tisztítószerként forgalmaz Dániában, az 528/2012/EU rendelet 3. cikke (1) bekezdésének a) pontjában meghatározott biocid termék-e.
            
            
               (2)Az alkil (C12-16) dimetilbenzil-ammónium-klorid (ADBAC/BKC (C12-C16)) szerepel a valamennyi létező hatóanyag szisztematikus vizsgálatára irányuló munkaprogramról szóló 1062/2014/EU felhatalmazáson alapuló bizottsági rendelet
                  2
                II. mellékletében. Az ADBAC/BKC (C12-C16) szerepel a többek között az 528/2012/EU rendelet V. mellékletében meghatározott 2. terméktípust, azaz a „nem közvetlenül embereken vagy állatokon való felhasználásra szánt fertőtlenítőszerek és algásodás elleni szerek” terméktípust érintő felülvizsgálati programban. Ennek alapján a termék az említett rendelet 3. cikke (1) bekezdésének c) pontjában meghatározott hatóanyagot tartalmaz.
            
            
               (3)Amint azt a Bíróság a C-592/18. sz. Darie
                  3
               -ügyben 2019. december 19-én hozott ítéletében megállapította, „a »biocid termék« 528/2012 rendelet 3. cikke (1) bekezdésének a) pontja szerinti fogalma tágan értelmezendő [...]. E tág értelmezést erősíti meg az e rendelet 1. cikkében megfogalmazott, az elővigyázatosság elvére alapított, »az emberi és állati egészség, valamint a környezet magas szintű védelmének« biztosítására irányuló célkitűzés”
                  4
               . 
            
            
               (4)Amint azt a Bíróság is megjegyezte, az 528/2012/EU rendelet 3. cikke (1) bekezdésének a) pontja értelmében vett „biocid termék”-ként történő besorolás többek között attól a ténytől függ, hogy a terméknek célja, „hogy károsító szervezeteket (...) elpusztítson, elriasszon, ártalmatlanná tegyen, hatásuk kifejtésében megakadályozzon vagy azokkal szemben más gátló hatást fejtsen ki”
                  5
               .
            
            
               (5)A Bíróság a C-592/18. sz. Darie-ügyben 2019. december 19-én hozott ítéletében azt is hangsúlyozta, hogy „a mosó- és tisztítószerek nem zárhatók ki az 528/2012 rendelet hatálya alól. Egyébiránt, amint az többek között a 648/2004 rendelet (21) preambulumbekezdéséből kitűnik, egy adott termék egyszerre minősülhet e rendelet 2. cikkének 1. pontja értelmében vett »mosó- és tisztítószernek« és az 528/2012 rendelet 3. cikke (1) bekezdésének a) pontja értelmében vett »biocid terméknek«.”
                  6
                Mindenesetre egy termék tekinthető az 528/2012/EU rendelet 3. cikke (1) bekezdésének a) pontja értelmében vett biocid terméknek függetlenül attól, hogy a 648/2004/EK rendelet
                  7
                hatálya alá tartozik-e.
            
            
               (6)Ha az a tény, hogy a gyártó egy terméket „tisztítószerként” minősít, elegendő lenne annak megállapításához, hogy a terméknek nincs biocid hatás kifejtésére irányuló célja, és ezért nem biocid termék, az 528/2012/EU rendelet követelményei könnyen megkerülhetők, célkitűzései pedig alááshatók lennének. Ez a megközelítés ellentmondana a „biocid termék” fogalom Bíróság általi értelmezésének. Ezért a gyártó, a forgalmazók és az értékesítési pontok által szolgáltatott valamennyi információt figyelembe kell venni annak mérlegelésekor, hogy egy terméket az 528/2012/EU rendelet 3. cikke (1) bekezdésének a) pontja értelmében biocid hatás kifejtésére irányuló céllal hoznak-e forgalomba.
            
            
               (7)Az, hogy egy termékben bizonyos koncentrációszint felett vannak jelen hatóanyagok, a gyakorlatban azt jelenti, hogy a termék egy vagy több károsító szervezetre gátló hatást gyakorol. Ezért az ilyen koncentrációs szintek egyértelműen arra utalhatnak, hogy a terméket az 528/2012/EU rendelet 3. cikke (1) bekezdésének a) pontja értelmében vett biocid hatás kifejtésére irányuló céllal hozzák forgalomba.
            
            
               (8)A Dánia által benyújtott információk alapján a termék 2,4 %-os koncentrációban tartalmazza az ADBAC/BKC (C12-C16) hatóanyagot, és hígítatlanul vagy 50 %-os hígításban használható, és ez a koncentráció hasonló a Hollandiában engedélyezett, algákat eltávolító biocid termékekben lévő ugyanazon hatóanyag koncentrációjához, amennyiben az utóbbi termékeket a használati utasításnak megfelelően hígítják. 
            
            
               (9)A Dánia által benyújtott információk szerint a gyártó a terméket fa- és téglafelületeken, tetőlemezeken, útburkoló köveken és egyéb felületeken képződött rétegek eltávolítására szolgáló tartós hatású tisztítószerként írja le, és annak adatlapján jelzi, hogy a termék csak kültéren használható. A gyártó azt is kijelenti, hogy az erősen szennyezett felületeket először egy, ugyanattól a gyártótól származó mosó- és tisztítószerrel kell tisztítani, mielőtt azokat a szóban forgó termékkel kezelnék. Dánia további információkat is benyújtott, amelyek egy forgalmazótól és online értékesítési pontoktól származtak. A forgalmazó azt állítja, hogy a termék megakadályozza az algák fejlődését, és védelmet nyújt azok újratelepedésével szemben. A forgalmazó szerint az algásodás zöld lerakódások vagy sötét foltok formájában jelenik meg az érintett felületeken, különösen a fák vagy cserjék árnyékolta, vagy északra néző helyeken, és ahol sok a nedvesség. A forgalmazó kifejti, hogy ezek a lerakódások nem közvetlenül károsítják a faanyagot, viszont nagy, összefüggő felületet képeznek, amely később megakadályozza a nedvesség kijutását. Az egyik online értékesítési pont szerint a terméknek megelőző hatása van. Dánia azt is kifejtette, hogy egy másik online értékesítési pont a terméket a fa, burkolatok és tetők tisztítására szolgáló olyan termékek kategóriájába sorolta, amelyek a leírásuk alapján közvetlen hatást gyakorolnak a felületeken található algára. 
            
            
               (10)Ezek alapján úgy tűnik, hogy a termék rendeltetése a károsító szervezetekre vonatkozó, az 528/2012/EU rendelet 3. cikke (1) bekezdésének g) pontjában foglalt fogalommeghatározásnak megfelelő nemkívánatos algák növekedésének megakadályozása és gátlása.
            
            
               (11)Tekintettel arra, hogy a termék hatóanyagot tartalmaz, és rendeltetése alapján nem tisztán fizikai vagy mechanikai hatásmechanizmussal fejt ki gátló hatást a károsító szervezetre, a terméket az 528/2012/EU rendelet 3. cikke (1) bekezdésének a) pontja szerinti biocid terméknek kell tekinteni.
            
         
         
            
               (12)Mivel a nem közvetlenül embereken vagy állatokon való felhasználásra szánt algásodás elleni szerként alkalmazott termékeket az 528/2012/EU rendelet V. mellékletében meghatározott 2. terméktípus foglalja magában, a terméket a 2. terméktípusba kell sorolni.
            
            
               (13)Az e határozatban előírt intézkedések összhangban vannak a biocid termékekkel foglalkozó állandó bizottság véleményével,
            
            
               ELFOGADTA EZT A HATÁROZATOT:
            
            
               1. cikk
            
            
               A 2,4 %-os koncentrációban alkil (C12-16) dimetilbenzil-ammónium-kloridot tartalmazó, és a gyártó vagy a forgalmazók által szolgáltatott információk alapján algák elleni felhasználásra szánt termék az 528/2012/EU rendelet 3. cikke (1) bekezdésének a) pontja szerinti biocid terméknek minősül, és az említett rendelet V. mellékletében meghatározott 2. terméktípusba tartozik.
            
            
               2. cikk
            
            
               Ez a határozat az Európai Unió Hivatalos Lapjában való kihirdetését követő huszadik napon lép hatályba.
            
            
               Kelt Brüsszelben, -án/-én. 2022.2.1.
            
            
               
                     a Bizottság részéről
               
               
                     elnök
                     Ursula VON DER LEYEN
               
               
            
         
         
            
                  
                     (1)
                  
                        HL L 167., 2012.6.27., 1. o.
               
               
                  
                     (2)
                  
                        A Bizottság 1062/2014/EU felhatalmazáson alapuló rendelete (2014. augusztus 4.) a biocid termékekben található valamennyi létező hatóanyag szisztematikus vizsgálatára irányuló, az 528/2012/EU európai parlamenti és tanácsi rendeletben említett munkaprogramról (HL L 294., 2014.10.10., 1. o.).
               
               
                  
                     (3)
                  
                        A Bíróság 2019. december 19-i ítélete, Darie, C-592/18, ECLI:EU:C:2019:1140.
               
               
                  
                     (4)
                  
                        Lásd a C-592/18. sz. Darie-ügyben hozott ítélet 42. pontját.
               
               
                  
                     (5)
                  
                        Lásd a C-592/18. sz. Darie-ügyben hozott ítélet 32. pontját; lásd még a Bíróság C‑29/20. sz. Biofa-ügyben 2021. október 14-én hozott ítéletének (ECLI:EU:C:2021:843) 26. pontját.
               
               
                  
                     (6)
                  
                        Lásd a C-592/18. sz. Darie-ügyben hozott ítélet 48. pontját.
               
               
                  
                     (7)
                  
                        Az Európai Parlament és a Tanács 648/2004/EK rendelete (2004. március 31.) a mosó- és tisztítószerekről (HL L 104., 2004.4.8., 1. o.).